Avainsanat

Tiivistelmä



Avainsanat

1. Ympäristö – Tiettyjen hankkeiden ympäristövaikutusten arviointi – Direktiivi 85/337

(Neuvoston direktiivin 85/337, sellaisena kuin se on muutettuna direktiivillä 97/11, 2 artiklan 1 kohta ja 4 artiklan 1 kohta sekä liitteessä I oleva 10 kohta)

2. Ympäristö – Tiettyjen hankkeiden ympäristövaikutusten arviointi – Direktiivi 85/337

(Neuvoston direktiivin 85/337, sellaisena kuin se on muutettuna direktiivillä 97/11, 2 artiklan 1 kohta ja 4 artiklan 1 kohta sekä liite I)

3. Ympäristö – Tiettyjen hankkeiden ympäristövaikutusten arviointi – Direktiivi 85/337

(Neuvoston direktiivin 85/337, sellaisena kuin se on muutettuna direktiivillä 97/11, 2 artiklan 1 kohta ja 4 artiklan 3 kohta sekä liitteet II ja III)

Tiivistelmä

1. Tiettyjen julkisten ja yksityisten hankkeiden ympäristövaikutusten arvioinnista annetussa direktiivissä 85/337, sellaisena kuin se on muutettuna direktiivillä 97/11, tarkoitettu jätteistä huolehtimisen käsite on itsenäinen käsite, jolla on oltava sellainen merkitys, jolla vastataan täysimääräisesti tämän säädöksen tavoitteeseen, joka ilmenee sen 2 artiklan 1 kohdasta ja jonka mukaan ennen luvan myöntämistä arvioidaan hankkeet, joilla etenkin laatunsa, kokonsa tai sijaintinsa vuoksi on todennäköisesti merkittäviä ympäristövaikutuksia. Näin ollen tämä käsite, joka ei vastaa jätteistä annetussa direktiivissä 75/442, sellaisena kuin se on muutettuna direktiivillä 91/156 ja päätöksellä 96/350, tarkoitettua jätteistä huolehtimisen käsitettä, on ymmärrettävä lato sensu (laajassa mielessä) siten, että se kattaa kaikki toimet, jotka johtavat joko jätteistä huolehtimiseen termin suppeassa merkityksessä tai niiden hyödyntämiseen.

Näin ollen laitos, joka tuottaa sähköä biomassaa ja jäteperäisiä polttoaineita polttamalla ja jonka kapasiteetti on yli 100 tonnia päivässä, kuuluu niiden laitosten luokkaan, jotka huolehtivat muista kuin ongelmajätteistä polttamalla ne tai käsittelemällä ne kemiallisesti, mistä säädetään direktiivin 85/337 liitteessä I olevassa 10 kohdassa. Tällaisena laitoksena siihen on sovellettava ennen luvan myöntämistä ympäristövaikutusten arviointimenettelyä, koska tämän liitteen I soveltamisalaan kuuluvat hankkeet on arvioitava järjestelmällisesti kyseisen direktiivin 2 artiklan 1 kohdan ja 4 artiklan 1 kohdan mukaisesti.

(ks. 44 ja 45 kohta)

2. Jäsenvaltio, joka on antanut kansallisen lain, jonka mukaan laitoksia, joiden tarkoituksena on ongelmajätteiden ja muiden kuin ongelmajätteiden hyödyntäminen, joiden kapasiteetti on yli 100 tonnia päivässä ja jotka kuuluvat kyseisen direktiivin liitteen I soveltamisalaan, koskeviin hankkeisiin ei tarvitse soveltaa kyseisen direktiivin 2 artiklan 1 kohdassa ja 4 artiklan 1 kohdassa säädettyä ympäristövaikutusten arviointimenettelyä, jos niihin sovelletaan jätteistä annetun direktiivin 75/442, sellaisena kuin se on muutettuna direktiivillä 91/156 ja päätöksellä 96/350, 11 artiklassa tarkoitettua yksinkertaistettua menettelyä, ei ole noudattanut tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337, sellaisena kuin se on muutettuna direktiivillä 97/11, mukaisia velvoitteitaan.

(ks. 50 kohta)

3. Jäsenvaltiot voivat vahvistaa valintaperusteet ja/tai raja-arvot sen määrittelemiseksi, mitkä tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337 liitteen II soveltamisalaan kuuluvat hankkeet on arvioitava. Jäsenvaltioille tällä tavoin myönnettyä harkintavaltaa rajoittaa kuitenkin kyseisen direktiivin 2 artiklan 1 kohdassa asetettu velvoite sellaisten hankkeiden vaikutusten tutkimiseen, joilla voi laatunsa, kokonsa tai sijaintinsa vuoksi olla merkittäviä ympäristövaikutuksia. Näin ollen kyseisiä valintaperusteita ja/tai raja-arvoja vahvistaessaan jäsenvaltioiden on otettava huomioon paitsi hankkeiden koko myös niiden laatu ja sijainti. Lisäksi direktiivin 85/337 4 artiklan 3 kohdan mukaisesti jäsenvaltioiden on otettava huomioon raja-arvoja tai valintaperusteita vahvistaessaan direktiivin liitteessä III määritellyt asianmukaiset arviointiperusteet.

Näin ollen kun kansallisessa lainsäädännössä suljetaan ympäristövaikutusten arvioinnin, joka on toteutettava ennen kuin toimivaltainen viranomainen tai toimivaltaiset viranomaiset tekevät päätöksen siitä, että hankkeen toteuttaja voi toteuttaa sen, ulkopuolelle sellaisia laitoksia koskevat hankkeet, jotka hyödyntävät jätteitä yksinkertaistetun menettelyn perusteella, siinä ei oteta huomioon kaikkia arviointiperusteita, jotka vahvistetaan direktiivin 85/337 liitteessä III. Näin ollen tässä kansallisessa lainsäädännössä hyväksytty arviointiperuste, jonka mukaan direktiivin 85/337 liitteessä II olevan 11 kohdan b alakohtaan kuuluvien jätteiden hyödyntämislaitosten vapauttaminen ympäristövaikutusten arvioinnista riippuu yksinomaan yksinkertaistettujen menettelyjen täytäntöönpanosta, ei vastaa kyseisen direktiivin edellä mainittuihin vaatimuksiin, koska se voi johtaa siihen, että sellaisten hankkeiden ympäristövaikutuksia ei tutkita, joilla kokonsa tai sijaintinsa vuoksi voi olla merkittäviä ympäristövaikutuksia.

(ks. 53–55, 58 ja 59 kohta)